Tik Tok स्टार सोनाली फोगाट ने बहन और जीजा पर लगाया मारपीट और धमकी देने का आरोप  
टिक टॉक स्टार सोनाली फोगाट ने अपनी बहन और जीजा पर मारपीट का लगाया आरोप
हरियाणा विधानसभा चुनाव में आदमपुर से भाजपा प्रत्याशी थी फोगाट
आदमपुर सीट पर कांग्रेस उम्मीदवार कुलदीप बिश्नोई ने सोनाली फोगाट को हराया
हरियाणा विधानसभा चुनाव में आदमपुर से भाजपा के टिकट पर चुनाव लड़ चुकी और टिक टॉक स्टार सोनाली फोगाट ने अपनी बहन और जीजा पर मारपीट और धमकी का आरोप लगाते हुए पुलिस में शिकायत दर्ज कराई है. एक पुलिस अधिकारी ने बुधवार को बताया कि पुलिस ने फोगाट (40) की शिकायत पर एक मामला दर्ज किया है. फोगाट ने आरोप लगाया कि हरियाणा के फतेहाबाद में भूंथन कलां गांव में 28 अक्टूबर की शाम को यह घटना हुई.
फतेहाबाद के सदर थाने के प्रभारी निरीक्षक प्रह्लाद ने दर्ज शिकायत के बारे में बताया, ‘सोनाली फोगाट ने मंगलवार को पुलिस को दी अपनी शिकायत में आरोप लगाया कि कुछ मुद्दों पर बहस के बाद उनकी बहन रूकेश और जीजा अमन ने उनके साथ मारपीट की और धमकाया.' 
उन्होंने कहा, ‘उनकी शिकायत पर हमने उनकी बहन और जीजा के खिलाफ सामान्य मारपीट और धमकी का एक मामला दर्ज किया है.' उन्होंने कहा कि अब तक किसी को गिरफ्तार नहीं किया गया है. मामले में आगे जांच की जा रही है. बता दें,  हरियाणा विधानसभा चुनाव में आदमपुर सीट पर कांग्रेस उम्मीदवार कुलदीप बिश्नोई ने सोनाली फोगाट को हराया था.